વૈદિક માન્યતા પ્રમાણે સત્ય, ત્રેતા, દ્વાપર અને કળિ એમ ચાર યુગો પૂરા થાય ત્યારે એક ચોકડી થઈ ગણાય. જ્યારે આવી એક હજાર ચોકડીઓ પૂરી થાય ત્યારે બ્રહ્માનો એક દિવસ થયો એવું ગણવામાં આવે છે. આને આપણાં ચાર અબજ બત્રીસ કરોડ વર્ષોનો સમય કહી શકીએ. (બ્રહ્માંડના સૂર્યમંડળમાં સૂર્યથી સહુથી નજીકના ગ્રહનો દિવસ અને વરસ નાનાં હોય અને પછી અંતર જેમજેમ વધતું જાય તેમતેમ દિવસના કલાકો અને વરસના દિવસોનું માપ વધતું જાય છે એ વૈજ્ઞાનિક સત્ય આપણે હવે જાણીએ છીએ. યુગ, મન્વંતર, પરાર્ધ, કલ્પ વગેરે બ્રહ્માંડની અસીમતાને લક્ષમાં લેતા સમયદર્શક એકમ હોય એવો સંભવ હોય. બનવાજોગ છે કે આપણું આજનું વિજ્ઞાન જ્ઞાનના આ સીમાડે હજુ પહોંચ્યું ન હોય.)